ເຮືອບິນໂດຍສານມາເລເຊຍ ຕົກ ຢູ່ພາກຕາເວັນອອກຂອງ ຢູເຄຣນ ພ້ອມຜູ້ໂດຍສານ ແລະຈຸບິນ 295 ຄົນ (ສະໄລດ໌)
ເຈົ້າໜ້າທີ່ກະຊວງພາຍໃນ ຂອງຢູເຄຣນ ທ່ານ Anton Gerashchenko ກ່າວວ່າ ເຮືອບິນມາເລເຊຍ ຖືກຍິງຕົກ ໂດຍລູກສອນໄຟ ຕໍ່ຕ້ານອາກາດສະຍານ.
ລາຍງານຂ່າວຂອງສື່ຣັດເຊຍກ່າວວ່າ ເຮືອບິນໂດຍສານລຳນຶ່ງ ຂອງມາເລເຊຍ ທີ່ບິນຈາກ Amsterdam ໄປຍັງ Kuala Lumpur ໄດ້ຕົກລົງຢູ່ໃນພາກຕາເວັນອອກຂອງ ຢູເຄຣນ ສາຍການບິນມາເລເຊຍ ລາຍງານຂ່າວທາງ Twitter ວ່າ ຕົນໄດ້ ສູນເສຍການຕິດຕໍ່ກັບຖ້ຽວບິນຈາກ Amsterdam ໄປຍັງ Kuala Lumpur ໃນຂະນະທີ່ເຮືອບິນກຳລັງບິນຢູ່ໃນເຂດອາກາດຂອງຢູເຄຣນ ໃນວັນພະຫັດມື້ນີ້ ມີຄົນໂດຍສາຍ 280 ຄົນ ກັບຈຸບິນ 15 ຄົນ ໃນເຮືອບິນລຳດັ່ງກ່າວ ເຈົ້າໜ້າທີ່ກະຊວງພາຍໃນຂອງຢູເຄຣນ ທ່ານ Anton Gerashchenko ກ່າວວ່າ ເຮືອບິນມາເລເຊຍ ຖືກຍິງຕົກ ໂດຍລູກສອນໄຟ ຕໍ່ຕ້ານອາກາດສະຍານ ໃນຂໍ້ຄວາມທີ່ຂຽນລົງໃນໜ້າເຟສບຸກນັ້ນ ທ່ານ Anton Gerashenko ຊຶ່ງເປັນທີ່ປຶກສາຂອງລັດຖະມົນຕີພາຍໃນ ຂອງຢູເຄຣນ ກ່າວວ່າ ເຮືອບິນລຳນັ້ນ ກຳລັງບິນຢູໃນລະດັບ 33,000 ຟຸຕ ເວລາມັນຖືກລູກສອນໄຟ ທີ່ຍິງອອກຈາກຖານຍິງ ລຸ່ນ Buk ຊຶ່ງເປັນລະບົບລູກສອນໄຟຕໍ່ຕ້ານອາກາດສະຍານ ທີ່ ທັນສະໄໝຂອງຣັດເຊຍ ທີ່ສາມາດຍິງໄດ້ໄກຮອດ 72,000 ຟຸຕ ປະທານາທິບໍດີຢູເຄຣນ ທ່ານ Petro Poroshenko ກ່າວຢູ່ໃນ ຄຳຖະແຫລງສະບັບນຶ່ງ ທີ່ລົງພິມໃນເວັບໄຊ້ຂອງປະທານາທິບໍດີ ວ່າ ທ່ານບໍ່ສາມາດຕັດອອກໄດ້ ຊ່ອງທາງທີ່ວ່າ ເຮືອບິນອາດໄດ້ ຖືກຍິງຕົກ ແຕ່ທ່ານເນ້ນວ່າ ກອງທັບຢູເຄຣນບໍ່ໄດ້ມີສ່ວນພົວພັນໃດໆກັບເຫດການນີ້ ທີ່ວໍຊິງຕັນ ໂຄສົກທຳນຽບຂາວ ທ່ານ Josh Earnest ບອກພວກນັກຂ່າວວ່າ ເຈົ້າໜ້າທີ່ ສະຫະລັດໄດ້ມີການຕິດຕໍ່ພົວພັນ ກັບເຈົ້າໜ້າທີ່ຢູເຄຣນກ່ຽວກັບເລື້ອງນີ້ແລ້ວ ແຕ່ບໍ່ໄດ້ ໃຫ້ລາຍລະອຽດໃດໆຕື່ມ ນັກຂ່າວ Reuters ຄົນນຶ່ງ ລາຍງານວ່າ ເຫັນຊາກສົບ ຫລາຍສິບສົບ ຢາຍຢູ່ຕາມທົ່ງ ທ່າມກາງຊາກເຜົາໄໝ້ ທີ່ຍັງມີຄວັນໄຟຢູ່ ຂອງເຮືອບິນລໍາດັ່ງກ່າວ ພະນັກງານກູ້ໄພສຸກເສີນຄົນນຶ່ງເວົ້າວ່າ ມີການພົບເຫັນ ຊາກສົບ ຢ່າງນ້ອຍ 100 ສົບແລ້ວ ຢູ່ບໍລິເວນຍົນຕົກໃກ້ໆກັບ ບ້ານ Grabovo ແລະຊາກຫັກພັງຂອງເຮືອບິນກໍຢາຍກະຈັດ ກະຈາຍ ຢູ່ທົ່ວບໍລິເວນກ້ວາງ ໃນຣັດສະໝີເຖິງ 15 ຫລັກ ນາຍົກລັດຖະມົນຕີມາເລເຊຍ ທ່ານ Najib Razak ກ່າວວ່າ ທ່ານຕົກໃຈເປັນທີ່ສຸດ ນຳລາຍງານຂ່າວຕ່າງໆເຫລົ່ານັ້ນ ແລະວ່າ ທ່ານໄດ້ສັ່ງໃຫ້ທຳການສືບສວນສອບສວນ ໂດຍທັນທີແລ້ວ ເຫດຮ້າຍຄັ້ງນີ້ເກີດຂຶ້ນ ຫລັງຈາກທີ່ເຮືອບິນໂດຍສານຂອງມາເລເຊຍລຳນຶ່ງ ຫາຍສາບສູນ ໄປ ເມື່ອວັນທີ 8 ມີນາຜ່ານມາ ຂະນະທີ່ບິນຈາກ Kuala Lumpur ໄປຍັງ Beijing ພ້ອມ ກັບຜູ້ໂດຍສານແລະຈຸບິນ ທັງໝົດ 239 ຄົນ ຈົນດຽວນີ້ ກໍຍັງບໍ່ມີຮ່ອງຮອຍຂອງເຮືອບິນ ລຳນັ້ນ